FI Euroopan unionin virallinen lehti C 39/10

EUROOPAN JÄRJESTELMÄRISKIKOMITEAN PÄÄTÖS,

annettu 20 päivänä tammikuuta 2011,

Euroopan järjestelmäriskikomitean neuvoa-antavan tieteellisen komitean jäsenten valintaa, nimittämistä ja korvaamista koskevista menettelyistä ja edellytyksistä

(EJRK/2011/2)

2011/C 39/09

EUROOPAN JÄRJESTELMÄRISKIKOMITEAN HALLINTONEUVOSTO, joka

ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 12 artiklan,

ottaa huomioon Euroopan järjestelmäriskikomitean työjärjestyksestä 20 päivänä tammikuuta 2011 annetun Euroopan järjestelmäriskikomitean päätöksen EJRK/2011/1 ja erityisesti sen 11 artiklan,

ON HYVÄKSYNYT SEURAAVAN PÄÄTÖKSEN:

1 artikla

Kiinnostuksenilmaisupyyntö

1. Euroopan järjestelmäriskikomitea julkaisee kiinnostuksenilmaisupyynnön, joka koskee ulkopuolisten asiantuntijoiden nimittämistä EJRK:n neuvoa-antavan tieteellisen komitean jäseniksi.

2. Kiinnostuksenilmaisupyynnössä kuvaillaan muun muassa a) neuvoa-antavan tieteellisen komitean kokoonpano ja tehtävät, b) kelpoisuusehdot ja valintaperusteet sekä nimittämismenettely, c) tehtävän taloudelliset aspektit, d) hakumenettely, hakemusten viimeinen jättöpäivä mukaan luettuna.

3. Kiinnostuksenilmaisupyyntö julkaistaan Euroopan unionin virallisessa lehdessä sekä EJRK:n sekä niiden instituutioiden, joiden edustajista EJRK:n hallintoneuvosto muodostuu, verkkosivustoilla. Tarvittaessa EJRK voi julkaista kiinnostuksenilmaisupyynnön myös muissa tiedotusvälineissä. Mikäli julkaistuissa versioissa on eroavaisuuksia, Euroopan unionin virallisessa lehdessä julkaistu versio on pätevä ja ensisijainen muihin versioihin nähden.

4. Hakemusten viimeinen jättöpäivä on 21 kalenteripäivää sen jälkeen, kun kiinnostuksenilmaisupyyntö on julkaistu Euroopan unionin virallisessa lehdessä.

2 artikla

Neuvoa-antavan tieteellisen komitean jäsenten valinta

1. Ohjauskomitea valitsee ehdokkaat, jotka se ehdottaa hallintoneuvostolle neuvoa-antavaan tieteellisen komitean jäseniksi, sekä varallaololuetteloon kirjattavat ehdokkaat.

2. Ohjauskomitea arvioi ehdokkaat 3 artiklassa vahvistettujen valintaperusteiden nojalla.

3. Ohjauskomitea tekee arvioinnin kustakin ehdokkaasta erikseen; arviointiin sisältyy yhteenveto erityisistä vahvuuksista ja heikkouksista sekä päätelmä ehdokkaan sopivuudesta neuvoa-antavan tieteellisen komitean jäseneksi tai sisällytettäväksi 4 artiklassa tarkoitettuun varallaololuetteloon.

4. Ohjauskomitea esittää valintamenettelyn tulokset hallintoneuvoston hyväksyttäväksi.

5. EJRK:n sihteeristön päällikkö tukee ohjauskomiteaa neuvoa-antavan tieteellisen komitean jäsenten valintamenettelyn valmistelussa ja järjestämisessä. EJRK:n sihteeristö tarjoaa teknistä ja logistista tukea ohjauskomitealle. Mikäli ohjauskomitea katsoo sen tarpeelliseksi, EJRK:n sihteeristöä voivat tukea valikoidut työntekijät niistä instituutioista, joiden edustajista EJRK:n hallintoneuvosto muodostuu.

3 artikla

Valintaperusteet

1. Asetuksen (EU) N:o 1092/2010 12 artiklan 1 kohdan mukaisesti neuvoa-antavan tieteellisen komitean jäsenet valitaan heidän yleisen pätevyytensä sekä akateemisilla tai muilla aloilla, erityisesti pienissä ja keskisuurissa yrityksissä tai ammattijärjestöissä taikka finanssipalvelujen tarjoajina tai kuluttajina, hankkimansa laajan kokemuksen perusteella.

Neuvoa-antavan tieteellisen komitean valintaperusteisiin kuuluvat erityisesti

a) laaja asiantuntemus rahoitussektorista ja sen suhteesta talouteen kokonaisuutena sekä osoitettu yleinen pätevyys koskien systeemiriskikysymyksissä, erityisesti unionin tasolla,

b) tieteellinen työ asetuksen (EU) N:o 1092/2010 12 artiklassa mainittujen sektoreiden välisen vuorovaikutuksen alalla,

c) rahoituksen, taloustieteiden tai muun sopivan alan tohtorin tutkinto tai muu vastaava pätevyys, akateeminen työkokemus yliopistossa, esim. professuuri, yhdellä tai useammalla EJRK:lle merkityksellisellä alalla, ja/tai merkittävä julkaisutoiminta,

d) kyky tieteellisen työn ja julkaisujen vertaisarviointiin sekä vaikeatajuisen informaation ja asiakirjojen analysoimiseen,

e) ammattikokemus monialaisessa ja mieluiten kansainvälisessä ympäristössä,

f) englannin kielen kirjallinen ja suullinen viestintätaito, joko on osoitettu opetustyössä, julkisissa esitelmissä, aktiivisessa osallistumisessa asiantuntijoiden kokouksiin sekä julkaisutoiminnassa.

EJRK voi asettaa lisävalintaperusteita kiinnostuksenilmaisupyynnössä.

2. Niiden instituutioiden (2) työntekijät, joiden edustajista EJRK:n hallintoneuvosto muodostuu, eivät ole hakukelpoisia.

4 artikla

Varallaololuettelo

1. Varallaololuettelo koostuu muista kuin neuvoa-antavan tieteellisen komitean jäseniksi valituista ehdokkaista, joita ei ole hylätty valintamenettelyssä.

2. Mikäli paikka neuvoa-antavassa tieteellisessä komiteassa tulee vapaaksi, ohjelmakomitean on, jollei 3 kohdasta muuta johdu, valittava uusi ehdokas 2 artiklan 1 kohdan mukaisesti vahvistetusta varallaololuettelosta, ja ehdotettava hallintoneuvostolle tämän ehdokkaan nimittämistä neuvoa-antavan tieteellisen komitean jäseneksi neljän vuoden uusittavissa olevaksi toimikaudeksi.

3. Varallaololuettelo on voimassa kaksi vuotta sen hyväksymisestä. Sen voimassaoloaikaa voidaan pidentää siihen saakka, kunnes uusi kiinnostuksenilmaisupyyntö on julkaistu.

5 artikla

Neuvoa-antavan tieteellisen komitean puheenjohtaja ja varapuheenjohtajat

1. Ohjauskomitean on varmistettava, että 15 ehdokkaasta vähintään 6 ovat sellaisia, että kunkin heistä voisi potentiaalisesti nimittää neuvoa-antavan tieteellisen komitean puheenjohtajaksi tai varapuheenjohtajaksi.

2. Neuvoa-antavan tieteellisen komitean puheenjohtajalla ja kahdella varapuheenjohtajalla on kullakin oltava laaja asiaan liittyvä kokemus ja perusteelliset tiedot esimerkiksi akateemisen taustansa ansiosta pankki-, arvopaperimarkkina- tai vakuutus- ja lisäeläkkeiden aloilla.

3. EJRK:n puheenjohtaja esittää hallintoneuvostolle ehdokkaat neuvoa-antavan tieteellisen komitean puheenjohtajaksi ja varapuheenjohtajiksi.

4. Neuvoa-antavan tieteellisen komitean puheenjohtajan ja varapuheenjohtajien on oltava Euroopan unionin kansalaisia.

5. Neuvoa-antavan tieteellisen komitean puheenjohtajuus kiertää puheenjohtajaksi nimitetyn henkilön ja kahden varapuheenjohtajan kesken joka 16. kuukausi.

6 artikla

Nimittäminen

1. Hallintoneuvosto voi hyväksyä ohjauskomitean ehdotukset tai pyytää ohjauskomiteaa ehdottamaan neuvoa-antavan tieteellisen komitean jäseniksi muita ehdokkaita niiden ehdokkaiden joukosta, joita ohjauskomitea ei ole hylännyt.

2. Hallintoneuvosto nimittää EJRK:n puheenjohtajan ehdotuksesta neuvoa-antavan tieteellisen komitean puheenjohtajan ja kaksi varapuheenjohtajaa.

3. Valituksi tulleet asiantuntijat nimitetään tehtävään henkilökohtaisten ansioiden perusteella. Näin ollen he eivät saa siirtää tehtäviään toisille jäsenille taikka kolmansille henkilöille, poikkeuksena tästä on neuvoa-antavan tieteellisen komitean puheenjohtaja ja varapuheenjohtajat EJRK:n työjärjestyksessä vahvistetuissa tapauksissa ja edellytyksin.

4. Nimittämisen edellytyksenä on, että asiantuntija allekirjoittaa EJRK:n puheenjohtajan antaman palvelukseen ottamisesta laaditun kirjallisen asiakirjan ja Euroopan keskuspankin kanssa tehdyn korvauksia ja kulukorvauksia koskevan sopimuksen sekä antaa 7 artiklassa tarkoitetut vakuutukset.

7 artikla

Vakuutukset

1. Neuvoa-antavan tieteellisen komitean jäseniksi valittujen asiantuntijoiden on annettava vakuutukset siitä, että he sitoutuvat toimimaan riippumattomina ulkopuolisista vaikutteista ja hoitamaan tehtäviään unionin yleisen edun mukaisesti. Tätä tarkoitusta varten heidän on annettava kirjallinen sitoumusvakuutus sekä selvitys sidonnaisuuksista liitteessä olevia malleja 1 ja 2 käyttäen. Selvityksessä sidonnaisuuksista on oltava maininta suorista ja välillisistä etunäkökohdista, joiden voidaan katsoa vaarantavan riippumattomuutta taikka siitä, ettei niitä ole.

2. Neuvoa-antavan tieteellisen komitean jäsenten on liitteessä olevaa mallia 3 käyttäen allekirjoitettava kirjallinen vakuutus salassapitosääntöjen noudattamisesta.

3. Puheenjohtajan ja kahden varapuheenjohtajan on allekirjoitettava kirjallinen vakuutus siitä, etteivät he toimi finanssialan tehtävissä.

4. Neuvoa-antavan tieteellisen komitean jäsenten on sitouduttava noudattamaan EJRK:n hallintoneuvoston hyväksymiä menettelytapaohjeita.

5. Edellä mainitut vakuutukset ja selvitys sidonnaisuuksista julkaistaan EJRK:n verkkosivustoilla. Vakuutuksiin tai selvitykseen sidonnaisuuksista liittyvistä muutoksista on välittömästi ilmoitettava EJRK:n sihteeristön päällikölle.

8 artikla

Jäsenen erottaminen ja korvaaminen

1. Hallitusneuvosto voi erottaa asiantuntijan tehtävästään seuraavissa olosuhteissa:

a) Asiantuntija eroaa tai hänen toimikautensa päättyy eikä sitä pidennetä,

b) asiantuntija ei osallistu kolmeen peräkkäiseen neuvoa-antavan tieteellisen komitean sääntömääräiseen kokoukseen, paitsi milloin asiantuntija on osoittanut osallistumisen olevan mahdotonta terveydellisistä syistä,

c) kun kyseessä on eturistiriita, velvollisuuksien rikkominen taikka vakava virhe.

2. Mikäli neuvoa-antavan tieteellisen komitean jäsen erotetaan ennen neljän vuoden pituisen toimikauden päättymistä, sovelletaan 4 artiklan 2 ja 3 kohtaa.

3. Puheenjohtaja ja varapuheenjohtajan voi korvata neuvoa-antavan tieteellisen komitean istuvalla jäsenellä, ja istuvat jäsenet korvataan 2 kohdassa täsmennettyä menettelyä noudattaen.

4. Neuvoa-antavan tieteellisen komitean jäsenen toimikauden päättyessä hallintoneuvosto voi ohjauskomitean ehdotuksesta päättää toimikauden uusimista neljällä lisävuodella.

9 artikla

Julkaiseminen

Tämä päätös julkaistaan Euroopan unionin virallisessa lehdessä.

Tehty Frankfurt am Mainissa 20 päivänä tammikuuta 2011. EJRK:n puheenjohtaja Jean-Claude TRICHET

(1) EUVL L 331, 15.12.2010, s. 1.

(2) Euroopan keskuspankki, Euroopan unionin jäsenvaltioiden kansalliset keskuspankit, komissio, Euroopan valvontaviranomainen (Euroopan pankkiviranomainen), Euroopan valvontaviranomainen (Euroopan vakuutus- ja lisäeläkeviranomainen), Euroopan valvontaviranomainen (Euroopan arvopaperimarkkinaviranomainen), toimivaltaiset kansalliset valvontaviranomaiset, Talous- ja rahoituskomitea.